b'\n_START_ARTICLE_\nHipponaks\n_START_PARAGRAPH_\nHipponaks (500-luku eaa.) oli antiikin kreikkalainen jambirunoilija. H\xc3\xa4n oli kotoisin Efesoksesta. Efesoksen tyranni Athenagoras karkotti h\xc3\xa4net vuonna 540 eaa., ja h\xc3\xa4n muutti Klazomenaihin, miss\xc3\xa4 eli lopun ik\xc3\xa4ns\xc3\xa4 k\xc3\xb6yhyydess\xc3\xa4._NEWLINE_Hipponaks oli kolmas klassisista jambirunoilijoista Arkhilokhoksen ja Semonideen j\xc3\xa4lkeen. H\xc3\xa4nt\xc3\xa4 on pidetty parodian kehitt\xc3\xa4j\xc3\xa4n\xc3\xa4. Jambista h\xc3\xa4n kehitti oman muunnelmansa, jota on kutsuttu nimell\xc3\xa4 kholiambi (kh\xc5\x8dliambos), skaz\xc5\x8dn ja Hipponaksin trimetri. Siin\xc3\xa4 katkonaisuus luo koomisen vaikutelman. H\xc3\xa4nen mukaansa on nimetty my\xc3\xb6s lyyrisen runouden hipponacteus-s\xc3\xa4e. Hipponaks kirjoitti runonsa joonialaisella murteella ja k\xc3\xa4ytti paljon lyydialaisia lainasanoja.'